CELEX: 32016R0079
Language: da
Date: 2015-11-25 00:00:00
Title: Kommissionens delegerede forordning (EU) 2016/79 af 25. november 2015 om ændring af bilag III til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer

26.1.2016   
            
            
               DA
            
            
               Den Europæiske Unions Tidende
            
            
               L 17/1
            
         KOMMISSIONENS DELEGEREDE FORORDNING (EU) 2016/79
   af 25. november 2015
   om ændring af bilag III til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde (»TEUF«),
   under henvisning til Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (1), særlig artikel 10, stk. 4, og
   ud fra følgende betragtninger:
   
               (1)
            
            
               I artikel 9, stk. 1, i forordning (EU) nr. 978/2012 fastsættes der specifikke kriterier for indrømmelse af toldpræferencer under den særlige ansporende ordning for bæredygtig udvikling og god regeringsførelse (GSP+) til et anmodende land. Landet skal i denne forbindelse betragtes som sårbart. Det skal have ratificeret alle de konventioner, der er opført i bilag VIII til forordning (EU) nr. 978/2012, og de seneste tilgængelige konklusioner fra de relevante overvågningsorganer bør ikke påpege grov forsømmelighed med den effektive gennemførelse af nogen af disse konventioner. Med hensyn til de relevante konventioner må landet ikke have taget et forbehold, som er forbudt i henhold til konventionen, eller som udelukkende — for så vidt angår artikel 9 i forordning (EU) nr. 978/2012 — anses for at være uforeneligt med konventionens hensigt og formål. Landet bør uden forbehold acceptere de enkelte konventioners rapporteringskrav og give de bindende tilsagn, der er omhandlet i artikel 9, stk. 1, litra d), e) og f), i forordning (EU) nr. 978/2012.
            
         
               (2)
            
            
               Hvert GSP-begunstiget land, der ønsker GSP+-begunstigelse, skal indgive en anmodning med udførlige oplysninger om ratificeringen af de relevante konventioner, landets forbehold og indsigelser mod disse forbehold fra andre parter i konventionen samt landets bindende tilsagn.
            
         
               (3)
            
            
               Kommissionen er blevet bemyndiget til at vedtage en delegeret retsakt i overensstemmelse med artikel 290 i TEUF for at udarbejde og ændre bilag III til forordning (EU) nr. 978/2012 med henblik på at indrømme GSP+-begunstigelse til et anmodende land ved at tilføje det til listen over GSP+-begunstigede lande.
            
         
               (4)
            
            
               Den 25. maj 2015 modtog Kommissionen en GSP+-anmodning fra Den Kirgisiske Republik.
            
         
               (5)
            
            
               Kommissionen har gennemgået anmodningen i overensstemmelse med bestemmelserne i artikel 10, stk. 1, i forordning (EU) nr. 978/2012 og fastslået, at Den Kirgisiske Republik opfylder kriterierne. Den Kirgisiske Republik bør derfor indrømmes GSP+-begunstigelse fra datoen for denne forordnings ikrafttrædelse, og bilag III til forordning (EU) nr. 978/2012 bør ændres i overensstemmelse hermed.
            
         
               (6)
            
            
               Kommissionen følger ratificeringen af de relevante konventioner og overvåger Den Kirgisiske Republiks effektive gennemførelse heraf samt Den Kirgisiske Republiks samarbejde med de relevante overvågningsorganer, jf. artikel 13 i forordning (EU) nr. 978/2012 —
            
         VEDTAGET DENNE FORORDNING:
   Artikel 1
   I bilag III til forordning (EU) nr. 978/2012 tilføjes følgende land og den tilsvarende alfabetiske kode i henholdsvis kolonne B og A:
   
      
                  »Den Kirgisiske Republik
               
               
                  KG«
               
            
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 25. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 303 af 31.10.2012, s. 1.